ET Euroopa Liidu Teataja L 213/1

KOMISJONI MÄÄRUS (EL) 2015/1378,

11. august 2015,

millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses riboflaviinide (E 101) ja karoteenide (E 160a) kasutamisega kuivatatud kartuligraanulites ja -helvestes

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,

ning arvestades järgmist:

(1) Määruse (EÜ) nr 1333/2008 II lisas on sätestatud Euroopa Liidu loetelu toidus kasutada lubatud lisaainetest ja kõnealuste lisaainete kasutustingimused.

(2) Toidu lisaaineid käsitlevat liidu loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.

(3) 23. juunil 2014 esitati taotlus teatavate värvainete kasutamise lubamiseks kuivatatud kartuligraanulites ja -helvestes ning taotlus tehti kättesaadavaks liikmesriikidele.

(4) Veetustatud kartulipulbri värvus on eelkõige tingitud toore kartuli mitmest eri värvitoonist ja töötlemise ajal toimuvatest oksüdatsioonireaktsioonidest. Praegu on lubatud kuivatatud kartuligraanulites ja -helvestes kasutada üksnes kurkumiini (E 100), et anda tarbimiseks ettenähtud lõpptootele visuaalselt vastuvõetav välimus. Kurkumiinile sobivad alternatiivid on samasuguse tehnoloogilise mõjuga riboflaviinid (E 101) ja karoteenid (E 160a).

(5) Euroopa Toiduohutusamet (edaspidi „toiduohutusamet”) esitas 12. septembril 2013 arvamuse, (3) milles hinnati ümber riboflaviinide toidu lisaainetena kasutamise ohutus. Toiduohutusamet tegi järelduse, et riboflaviin (E 101 (i)) ja naatriumriboflaviin-5′-fosfaat (E 101 (ii)) ei tekita tõenäoliselt ohutusprobleeme praegu toidu lisaainetena lubatud kasutusviiside ja -taseme puhul. Toiduohutusameti arvamuses, kokkupuute hindamise osas käsitleti kategooriat 04.2 „Töödeldud puu- ja köögivili”, mis hõlmab kategooriat 04.2.6 „Töödeldud kartulitooted”. Seega ei tohiks riboflaviinide (E 101) kuivatatud kartuligraanulites ja -helvestes kasutamise laiendamine mõjutada hinnangulist kokkupuudet ja järeldusi ohutuse ümberhindamise kohta.

(6) 16. veebruaril 2012 avaldas toiduohutusamet arvamuse, (4) milles hinnati ümber karoteenide toidu lisaainetena kasutamise ohutus, ning jõudis järeldusele, et (sünteetilise) beeta-karoteeni ning palmiviljade õlist, porganditest ja vetikatest saadud beeta-karoteenisegude kasutamine toidu värvainena ei ole ohtlikud tingimusel, et toidu lisaainena ja toidulisandina ei manustata neid rohkem kui saadakse tavapäraselt tarbitavast toidust, milles kõnealused ained esinevad looduslikult (5–10 mg/päevas). Kõnealuse arvamuse kohaselt oli toidu lisaainete kasutamise konservatiivne kokkupuude töödeldud kartulitoodete puhul hinnanguliselt alla 5–10 mg/päevas. Seepärast ei tohiks karotiinide (E 160a) kasutamise laiendamine kuivatatud kartuligraanulitele ja -helvestele mõjutada hinnangulist kokkupuudet ja järeldusi ohutuse ümberhindamise kohta.

(7) Vastavalt määruse (EÜ) nr 1331/2008 artikli 3 lõikele 2 peab selleks, et ajakohastada määruse (EÜ) nr 1333/2008 II lisas sätestatud Euroopa Liidu loetelu toidus kasutada lubatud lisaainetest, küsima arvamuse toiduohutusametilt, välja arvatud juhul, kui selline ajakohastamine tõenäoliselt ei mõjuta inimeste tervist. Kuna luba kasutada riboflaviine ja karoteene kuivatatud kartuligraanulites ja -helvestes kujutab endast eespool nimetatud loetelu ajakohastamist ning sellel ei ole mõju inimeste tervisele, ei ole vaja toiduohutusametilt arvamust küsida.

(8) Seega tuleks määruse (EÜ) nr 1333/2008 II lisa vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1333/2008 II lisa asendatakse käesoleva määruse lisaga.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 11. august 2015 Komisjoni nimel president Jean-Claude JUNCKER

(1) ELT L 354, 31.12.2008, lk 16.

(2) Euroopa Parlamendi ja nõukogu määrus (EÜ) nr 1331/2008, 16. detsember 2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).

(3) EFSA toidu lisaainete ja toidule lisatavate toitaineallikate teaduskomisjon, 2013. Scientific opinion on the re-evaluation of riboflavin (E 101(i)) and riboflavin-5 -phosphate sodium (E 101(ii)) as food additives, (The EFSA Journal 2013;11(10):3357).

(4) EFSA toidu lisaainete ja toidule lisatavate toitaineallikate teaduskomisjon, 2012. Scientific Opinion on the re-evaluation of Mixed Carotenes (E 160a (i)) and beta-Carotene (E 160a (ii)) as a food additive, (The EFSA Journal 2012;10(3):2593).